CELEX: 32015D1173
Language: sl
Date: 2015-07-14 00:00:00
Title: Izvedbeni sklep Sveta (EU) 2015/1173 z dne 14. julija 2015 o spremembi Odločbe 2009/790/ES o dovoljenju Republiki Poljski, da uporabi ukrep, ki odstopa od člena 287 Direktive 2006/112/ES o skupnem sistemu davka na dodano vrednost

17.7.2015   
            
            
               SL
            
            
               Uradni list Evropske unije
            
            
               L 189/36
            
         IZVEDBENI SKLEP SVETA (EU) 2015/1173
   z dne 14. julija 2015
   o spremembi Odločbe 2009/790/ES o dovoljenju Republiki Poljski, da uporabi ukrep, ki odstopa od člena 287 Direktive 2006/112/ES o skupnem sistemu davka na dodano vrednost
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Točka 14 člena 287 Direktive 2006/112/ES Poljski dovoljuje, da so davka na dodano vrednost (DDV) oproščeni davčni zavezanci, katerih letni promet ne presega protivrednosti zneska v nacionalni valuti v višini 10 000 EUR po menjalnem tečaju na dan pristopa.
            
         
               (2)
            
            
               Na podlagi Odločbe Sveta 2009/790/ES (2) je bilo Poljski dovoljeno, da do 31. decembra 2012 kot odstopanje oprosti plačilo DDV davčnim zavezancem, katerih letni promet ni presegal protivrednosti zneska v nacionalni valuti v višini 30 000 EUR po menjalnem tečaju na dan pristopa.
            
         
               (3)
            
            
               Z Izvedbenim sklepom Sveta 2012/769/EU (3) je bil ukrep odstopanja iz Odločbe 2009/790/ES podaljšan do 31. decembra 2015.
            
         
               (4)
            
            
               V dopisu, ki ga je Komisija evidentirala 23. decembra 2014, je Poljska zaprosila za dovoljenje, da se nadalje podaljša ukrep, ki odstopa od točke 14 člena 287 Direktive 2006/112/ES, da bi lahko davčne zavezance, katerih letni promet ne presega protivrednosti zneska v nacionalni valuti v višini 30 000 EUR po menjalnem tečaju na dan pristopa, še naprej oproščala plačila DDV. Na podlagi tega ukrepa bi bili navedeni davčni zavezanci še naprej oproščeni določenih ali vseh obveznosti v zvezi z DDV iz poglavij 2 do 6 naslova XI Direktive 2006/112/ES.
            
         
               (5)
            
            
               Komisija je z dopisi z dne 6. februarja 2015 obvestila druge države članice o prošnji Poljske. Komisija je z dopisom z dne 9. februarja 2015 uradno obvestila Poljsko, da ima na voljo vse informacije, potrebne za presojo prošnje.
            
         
               (6)
            
            
               Na podlagi informacij, ki jih je predložila Poljska, je imelo 103 617 davčnih zavezancev korist od uporabe ukrepa, kar je privedlo do ocenjenega zmanjšanja prihodkov iz DDV v proračunu za približno 0,32 % v letu 2013.
            
         
               (7)
            
            
               Ker je ta višji prag privedel do zmanjšanih obveznosti DDV za najmanjša podjetja, medtem ko se slednja v skladu s členom 290 Direktive 2006/112/ES še vedno lahko odločijo za splošno ureditev DDV, bi bilo treba Poljski dovoliti, da ukrep uporablja za nadaljnje omejeno obdobje.
            
         
               (8)
            
            
               To odstopanje ne vpliva na lastna sredstva Unije, pridobljena od DDV.
            
         
               (9)
            
            
               Odločbo 2009/790/ES bi bilo zato treba ustrezno spremeniti –
            
         SPREJEL NASLEDNJI SKLEP:
   Člen 1
   Člen 2 Odločbe 2009/790/ES se nadomesti z naslednjim:
   
      „Člen 2
      Ta odločba se uporablja od 1. januarja 2010 do 31. decembra 2018.“
   
   Člen 2
   Ta sklep začne učinkovati na dan obvestitve.
   Člen 3
   Ta sklep je naslovljen na Republiko Poljsko.
   
      V Bruslju, 14. julija 2015
      
         
            Za Svet
         
         
            Predsednik
         
         P. GRAMEGNA
      
   
   
      (1)  UL L 347, 11.12.2006, str. 1.
   
      (2)  Odločba Sveta 2009/790/ES z dne 20. oktobra 2009 o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 283, 30.10.2009, str. 53).
   
      (3)  Izvedbeni sklep Sveta 2012/769/EU z dne 4. decembra 2012 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 338, 12.12.2012, str. 27).